એક વાર કોઈ ભાઈ કોઈના ઘરે ગયા. ભાઈ દેખાવમાં સામાન્ય નજરથી જોનારને થોડા ઘણા વિલન લાગે તેવા. એ યુવાન ‘ને યજમાન વૃદ્ધ. એ ભાઈ કોઈ ચિઠ્ઠી આપીને તરત નીકળતા હતા ‘ને યજમાન બોલ્યા કે દૂરથી આવ્યા છો, પાણી તો પીવો. પેલો ખુલ્લા બટન, દાઢી ‘ને કાળા હાથમાં લાંબી ચેઇનવાળી ચાવીનું ઝૂમખું રમાડતો યુવાન સસ્મિત બોલ્યો, ‘ના, પીને આયો છું!’ અને વૃદ્ધ યજમાન એકદમ સિરિયસ- અત્યારે? ચિઠ્ઠીના ચાકર એવા મહેમાનજીએ હસીને કહેવું પડ્યું કે તમેય શું સમજ્યા? હું નથી પીતો. પાણી પીને આયો છું એમ કીધું. જાણીતા અનુભવમાંથી બીજું એક ઉદાહરણ એથી મજાનું છે. એક મિત્ર અમિતાભ બચ્ચનના એન્ગ્રી યંગમેન પ્રકારના પિક્ચર જોઈને ઘર છોડી જાય છે અને બીજે જ દિવસે સવારે વહેલા ઘરે પાછો ફરે છે. બળાપા સાથે ફરિયાદ કરતા એણે કારણ જણાવેલું કે સાલુ આ બચ્ચન ઘર છોડીને જાય છે એવું પિક્ચરમાં બતાવે છે, પણ એ ટોઇલેટ ક્યાં જાય છે એ કદી નથી બતાવતા!